
Innledning 

Alle ønsker å ha nok energi til å leve et godt liv, hvor man har overskudd til å drive med det man synes er gøy. Å ha god nok helse til å dra på turer og oppleve verden, til å stå på ski, danse, eller hva man liker å drive med. Å ha nok energi til å klare seg gjennom arbeidsdagen uten å være helt på felgen etterpå. Ikke minst klare å stå i jobb i utgangspunktet og slippe å bli sykemeldt. Det å kunne kjenne på glede over å ta seg en løpetur eller fjelltur uten å bli stoppet av utmattelsen, plages av vondter eller bli begrenset av egen kropp. Å få lov til å kjenne på livsgnist, glede, og ha flest gode dager.

I denne boka kommer du til å lære om hvordan du best mulig tar vare på helsen din, sånn at du ikke bare kan oppnå mer overskudd og energi her og nå, men også forebygge fremtidig sykdom. De fleste sykdommene vi sliter med i Vesten i dag, som diabetes type 2, hjerte- og karlidelser, autoimmune sykdommer, depresjon og demens, for å nevne noen, kan i stor grad forebygges. Dette gjelder slitenhet også, som noen ganger er første steg mot sykdom. Med mer kunnskap vil du være bedre rustet til å forebygge slike sykdommer også, og forhåpentligvis leve et langt liv med god helse.

I løpet av legekarrieren min har jeg jobbet mye med pasienter som er slitne. Er slitenhet blitt den nye folkesykdommen? Følelsen av å være utmattet, utbrent, eller for sliten til å leve et liv med god livskvalitet, er kanskje den hyppigste årsaken til at folk oppsøker lege i dag. Det er også en av de største årsakene til at folk blir sykemeldt. «Slitenhet» omfatter mange tilstander. De dårligste pasientene oppfyller kravene til ME – eller myalgisk encefalopati, og her er det stor forskjell på hvor hardt rammet enkelte er av sykdommen og hvor mye energi pasientene har tilgjengelig til enhver tid. Oppover på skalaen blir det mindre alvorlige former for slitenhet. Alle kan være litt slitne etter en arbeidsdag, en hard treningsøkt, eller etter en natt med for dårlig søvn. Men når det blir veldig vanskelig å hente seg inn igjen, eller man blir dårlig av fysisk aktivitet, er det noe som er galt.

Slitenhet er ofte et symptom på en underliggende ubalanse i kroppen. Dette er et diffust symptom og kan omfatte mange forskjellige årsaker. Likevel er det én fellesnevner for hvorfor vi ikke klarer å omsette nok energi, sånn at vi kan føle oss bra og fulle av overskudd. I cellene våre har vi noen cellestrukturer som er ansvarlig for produksjonen av brennstoffet cellene bruker som energi. Dette har du kanskje hørt noe om, men det er ikke like kjent at disse strukturene også har en viktig jobb når det gjelder cellenes forsvar. Når disse registrerer en form for fare eller utrygt miljø, settes energiproduksjonen ned, noe som kan skape trøbbel for helsen vår. Når energiomsetningen går ned, går det ikke bare ut over opplevelsen av lite energi, det går ut over hvor godt cellene våre fungerer. Ikke alle får symptomer på slitenhet når dette skjer, fordi kroppen kompenserer ved å mobilisere krefter. Den produserer adrenalin og kortisol, som gjør at vi kan holde energinivået oppe. Da er det ikke alltid like lett å kjenne at noe er galt.

Å leve eller overleve

Det er mange måter å leve på, og mange bare «overlever». De glemmer at vi lever her og nå. At det er dagene som kommer og går, som er selve livet. Jeg har vært der selv, og når det røyner på i hverdagen kan jeg bli fanget i denne overlevelsesmodusen. Der alt handler om å få endene til å møtes, og der jeg ikke tar meg tid til å faktisk være til stede i mitt eget liv. Hvordan er det for deg? Kjenner du at du har et liv du er fornøyd med? Og hva er det i så fall som mangler? Kan du klare å legge til rette for en god hverdag som gjør at livet blir litt bedre?

Se for deg at du hadde den beste helsen i verden, med masse energi og overskudd. Hva ville du brukt denne energien til? Hva ville du gjort mer av? Kanskje er det noen av disse tingene du kan gjøre allerede i dag? Det er så lett å utsette alt og tenke: Når jeg bare får litt bedre råd, når jeg bare får meg en kjæreste, når jeg bare får barn, når barna blir litt eldre og kan klare seg selv ... da skal livet bli bra. Husk at det alltid vil være noe som vil stå i veien. Når det ikke er det lenger, er det for sent. Da er livet over. Dette er du sikkert klar over, men jeg vil likevel komme med en vennlig påminnelse om at livet er nå. Ikke la din egen stahet overbevise deg om at livet ditt ikke kan endres, at du ikke kan skape en tilværelse du trives i. Begynn å leve i dag.

Gartneren og bilmekanikeren

Jeg er lege, og slik jeg ser det, er det to måter å utøve legeyrket på. Jeg har valgt å bruke merkelappene «gartneren» og «bilmekanikeren». Bilmekaniker-måten å utøve yrket på, er der hvor man leter gjennom kroppen, ser om man finner noen feil eller svakheter, for så å rette på denne ene feilen. Det er som når en bilmekaniker bytter ut en slitt eller ødelagt del, retter opp en skjerm og lignende.

Gartneren, derimot, jobber mer helhetlig. Hvis det er en plante som ser litt pjusk ut, forsøker han ikke å rette opp bladene, han begynner med jordsmonnet. Er det tilstrekkelig næring i jorden? Trenger planten mer vann? Mer sollys? Kanskje er det for mye vind i det hjørnet av hagen? Hva skal til for at akkurat denne planten har det som skal til for å blomstre og trives? Det er slik jeg tenker vi må jobbe mer innenfor legeyrket også, og jeg skal forklare deg hvorfor.

Først må jeg si at bilmekaniker-metoden er det eneste som funker for en kirurg, så metoden har altså sin plass. I medisinen ellers er det vanskelig å få til fullstendig tilheling med bare denne metoden. Grunnen til dette er at en del av de vanligste sykdommene vi ser, som høyt blodtrykk, diabetes, hjerte-kar-lidelser, utmattelse, overvekt og depresjon, er symptomer på et underliggende problem. Ved å gi blodtrykkssenkende medisiner til en pasient med høyt blodtrykk, gjør jeg ingenting med det underliggende problemet, og det vil etter hvert dukke opp andre symptomer. Disse symptomene må behandles med andre medisiner igjen. Medisiner har både virkninger og bivirkninger, og står du på mange medisiner, kan det bli uheldige interaksjoner mellom disse i tillegg.

[image: ]

For å ha en god helse må vi sørge for at kroppen får det den trenger av riktig næring, vann, sollys og mye annet. Akkurat som når vi legger til rette for at en plante skal vokse og trives.

Kroppen er faktisk i stor grad i stand til å hele seg selv, dersom den blir gitt de best mulige forhold. Men hva er best mulige forhold? Dette ønsker jeg å gi deg et svar på i denne boka. Mange faktorer må være på plass for at menneskekroppen skal trives og fungere så godt som mulig. Jeg vil hevde at den viktigste faktoren er ernæring, tett etterfulgt av fysisk aktivitet, søvn, stressmestring, sosial omgang og opplevelse av mening og mestring i livet. Og sollys, selvfølgelig. Det er ikke bare planter som trenger det.

Vi trenger en mer helhetlig tilnærming til helse. Etter mange år som allmennlege, psykiater og de siste årene som «livsstilsmedisiner», har jeg tilegnet meg mye kunnskap om nettopp denne helheten, og hvordan vi får best resultater når vi behandler hele mennesket, ikke bare enkeltsymptomer.

Et sykdomsfremkallende samfunn

Av 100 helsekroner brukes 97 til reparasjon og 3 til forebygging, ifølge tall fra Statistisk Sentralbyrå (SSB). Samtidig lever vi i et sykdomsfremkallende samfunn hvor de enkleste valgene er de dårligste for helsa vår. Hvordan har vi kommet hit? Og hvilke konsekvenser har det for oss?

Helsevesenet vårt, som ikke har kapasitet til helsefremmende og forebyggende arbeid, men kun til reparasjon, kan sammenliknes med et hus i brann. Når huset brenner, må vi selvfølgelig slukke brannen før vi kan tenke på materialvalg i huset eller andre tiltak for å forebygge nye branner. Problemet vårt er at det brenner hele tiden. Vi driver brannslukking 24/7, og har ikke tid til å ta tak i forebyggende arbeid. Derfor går 97 av 100 kroner til reparasjon. Og hvorfor blir det bare verre og verre? Det er der det sykdomsfremkallende samfunnet kommer inn. Vi har dessverre rigget samfunnet vårt på en måte som ikke er bra for oss mennesker. Vi jobber mye, spesielt i den tiden da barna er små. Dette medfører mye stress, og for mange liten tid til å lage sunn mat fra bunnen av. Barna kan derfor bli introdusert for dårlige matvaner helt fra ung alder. Dersom vi likevel skulle klare å prioritere dette på hjemmebane, lage mat fra bunnen, og legge til rette for en hverdag uten for mye stress, vil vi møte på utfordringer idet vi setter foten utenfor vår egen dør. Når det gjelder mat, finnes det usunne fristelser overalt. Fristelser som hjernen vår ikke er trent på å si nei til. Evolusjonen har skapt en menneskehjerne som er trent opp til å si ja takk til alt av rask og energitett næring, og til å si ja takk til å spare på kreftene. Det serveres usunne godsaker i barnehagen, på skolen og på jobb. Ultraprosesserte varer som er laget på en måte som gjør at det er vanskelig å begrense seg. I reklamen sies det: «Det skal godt gjøres å bare spise én.» Og det er sant. Når vi først har spist én Smash, vil vi gjerne ha hele posen. Samtidig vil vi altså spare på kreftene våre og på energien vi får i oss, fordi dette er en menneskelig overlevelsesstrategi og et iboende instinkt. Dermed tar mange av oss bilen istedenfor sykkelen, og inntar sofaen etter middag istedenfor å gå en kveldstur.

Vi lever altså ikke usunne liv fordi vi er spesielt late, men fordi vi er mennesker med instinkter som ikke passer i den moderne verdenen. Nå som vi vet hvor skadelig denne livsstilen er, går det likevel an å gjøre endringer. Vi kan gjøre endringer i eget liv, og jeg håper at skolemedisinen og samfunnet som helhet kan legge til rette for mer forebyggende helsearbeid. Det handler om å lage et helsefremmende samfunn. Spørsmålet er egentlig: Hvordan kan vi få politikerne til å satse på mer helsefremming? Svaret er at dette må bli mer populært i befolkningen. Det må bli så trendy å tenke helse og livsglede, at politikere som er opptatt av forebygging, blir dem vi har mest lyst til å stemme på.

Om du har lyst til å ta tak i egen helse, finne årsaken til at du er sliten og ikke bare drive med brannslukking, er denne boka for deg. Vi skal helt ned på cellenivå og se på hva det er som ikke fungerer. Så skal vi løfte blikket og se utenfor kroppen; hva er det som fører til ubalansen? Er det for mye stress? Er det den usunne maten? Eller mangel på kvalitetsmat på grunn av måten vi produserer mat på i dag? Overspising? Ensomhet? Mangel på mening i livet? For lite glede og flyt? Utrygghet? Dårlige relasjoner? For lite nærhet?

Husk på at du er den viktigste personen i ditt liv. Du må ta ansvar for å lage deg et godt liv. Du kan ikke la dette ansvaret hvile i hendene til politikere og helsevesen. Du kan ikke vente på at vi får et samfunn hvor de gode valgene er de enkleste. Din helse og livskvalitet er for viktig, så om du ønsker et godt liv, må du handle nå.



Jeg var så lei av å være sliten

November 2012. Alle bevegelser føles som om de gjøres i sirup. Det er tungt å sette det ene benet foran det andre. Det føles som om jeg ikke klarer én eneste dag til. Helt hverdagslige gjøremål er som store fjell som skal bestiges. Jobbe, handle og lage mat, og i tillegg skal jeg være kone og mamma. Snart er det også jul. Julegaver skal kjøpes inn, kaker skal bakes og huset skal vaskes – det er så mye jeg må få unna før høytiden. Glede seg til jul? Det er lenge siden jeg har hatt overskudd til å glede meg til noe som helst. Lenge siden jeg har ledd høyt og uanstrengt. Jeg er kjent for å ha en høy og smittende latter. Hvor er det blitt av den? Det føles som om ingenting betyr noe. Jeg er bare så sliten at jeg helst vil slippe å gå et skritt til i denne seige massen. Det må da finnes en utvei? 

Akkurat nå har jeg bare lyst til å legge meg ned på gulvet og bli liggende der. Alt føles som et ork. Tanker som «Jeg klarer ikke mer» dukker opp. Men hva vil det si å ikke klare mer? Man må jo gå videre. Det må bli bedre en dag? Jeg vet bare ikke hvordan, jeg føler jeg har forsøkt så mye uten at det har blitt bedre.

Mens jeg gjør meg disse tankene, står jeg på kjøkkenet hjemme. Uten noen innledning, sier jeg til mannen min som også står der: 

«Jeg gir det ett år.» 

Det oppstår en lang pause.

«Hvis ikke ting er bedre da, så vet jeg ikke hva jeg gjør», fortsetter jeg. 

Han ser på meg, og viser med måten han ser på meg på, at han forstår hvordan jeg har det selv om han ikke har vært med inn i den lange tankerekken min. 

«Vi finner en løsning», sier han, og gir meg en god klem. Det var akkurat den støtten jeg trengte der og da. Jeg kjente at jeg trodde på ham. 

1. juledag 2012. Det er en kald og vindstille dag med deilig, skarp luft. Det er helt stille i gatene, de fleste sitter inne og fordøyer gårsdagens julemiddag og alle inntrykkene fra julekvelden. Vi er på en liten joggetur, mannen min og jeg. Det er deilig å få litt bevegelse i kroppen etter så mye stillesitting. Ikke minst håper jeg å få i gang magen, jeg sliter litt med all den tunge julematen. Magen har liksom aldri vært helt på lag med meg. 

Halvveis i løpeturen kjenner jeg at smerter begynner å melde seg i flere ledd: den ene hofta, en ankel og en tå. Jeg fortsetter litt til og tenker optimistisk at det sikkert snart går over. Men det går ikke over. Jeg må stoppe, og kjenner tårene presse på. Hvis jeg ikke kan løpe heller, hvordan skal jeg overleve da? Uten bevegelse stopper magen i hvert fall helt opp. Løping er som balsam for sjelen, det er på løpeturene jeg klarer å få litt klarhet i tankene, og det trenger jeg nå. Vi må gå resten av veien hjem. 

Mens vi går der, ser jeg tilbake på mange år med redusert energinivå. En mage som ikke fungerer, forstoppelse, oppblåsthet og diverse opplevde matintoleranser. Jeg fikk vondt i magen av flere og flere matvarer. I tillegg hadde jeg andre betennelsestilstander i kroppen, som hudeksem, episkleritt (en betennelse i øynene), rosacea (en betennelsestilstand i huden i ansiktet), og brystbetennelse uten at jeg ammet. I en jobb som allmennlege var det så frustrerende å ha en kropp og et hode som ikke fungerte slik jeg ønsket. Hverdagen var hektisk, og krevde at jeg var mentalt til stede og ga av meg selv. Nå følte jeg meg ofte sykere enn pasienten, og det er et dårlig utgangspunkt for å skulle hjelpe andre.

Det var nok her det hele startet. Det ble helt nødvendig å finne en løsning for at jeg skulle komme meg videre, for at jeg skulle klare å leve et liv som var verdifullt og godt. Et pågangsmot tvang seg frem hos meg, som en hestehov som vokser gjennom asfalt. Jeg mobiliserte krefter. Leste meg opp. Utforsket. Og jeg fant utrolig mye spennende forskning som beskrev hvordan alt henger sammen med alt. Jeg fikk øynene opp for at det er så mye vi selv kan gjøre for å få en sterkere og mer robust kropp, slik at vi tåler mer av det livet kaster mot oss.

I tillegg var også en nysgjerrighet allerede blitt sådd, etter alle møtene med mennesker som gjennom årenes løp hadde oppsøkt meg på legekontoret med liknende symptomer og historier. Jeg var ikke alene. Det kan være en trøst. Samtidig er det trist at så mange lever med unødvendige plager.

Mens jeg skriver dette, kan jeg fortsatt koble meg på følelsene og opplevelsene jeg hadde den gangen. Samtidig kjennes det som et annet liv, en annen meg. Når jeg ser tilbake på henne, kan jeg føle på tristhet. Jeg får lyst til å gi henne en klem, forsikre henne om at det kommer til å gå bra. Det er så lett å tenke at jeg skulle ønske jeg slapp å gå gjennom den vanskelige perioden. Men samtidig kan motgang som dette tenne noe i oss. Heldigvis opplevde jeg å bli styrket av motgangen. Den har ført til at jeg nå har funnet noe jeg virkelig brenner for som lege: å jobbe mer helhetlig, og med livsstil som det viktigste verktøyet.

Om du kjenner deg igjen i deler av min historie, kan kanskje du også en dag se tilbake på det som var, ha flere gode dager enn dårlige, og glede deg over alt det livet har å by på.

Kort om boka

Boka er delt inn i tre deler. Vi skal se på hvilke faktorer som gjør at vi blir syke eller opplever forstadier til sykdom, som utmattelse, slitenhet og dårlig metabolsk helse. Du vil snart få svar på hva metabolsk helse betyr, om du ikke kjenner til uttrykket. En tilbakemelding jeg ofte får fra mennesker jeg har hjulpet til bedre helse og et liv med mer overskudd, er at en av de viktigste faktorene for å lykkes med endring, har vært forståelsen av hvordan alt henger sammen. Når de har fått innblikk i hva som faktisk skjer i kroppen vår når vi spiser, når vi trener, når vi hviler, hva som skjer helt ned på cellenivå, blir det så mye enklere å gjøre gode valg. Derfor vil del 1 av boka gi deg litt forkunnskap om hva som gjør oss slitne og syke. I del 2 av boka ser vi på de typiske energityvene, som ofte gjør oss syke. Energityver er alt fra et dårlig regulert immunsystem, en ugunstig tarmflora, for lite bevegelse, dårlig stresshåndtering og søvnkvalitet, og ikke minst ubalanse i hormoner. I del 3 får du mine beste tips og råd til hvordan du selv kan forebygge og reversere sykdom gjennom enkle livsstilstiltak. Det er ikke sikkert alle rådene passer inn i ditt liv, så plukk det du trenger. I boka tar jeg med en del pasienthistorier. Alle historiene er anonymiserte og gjengitt med tillatelse. Jeg tar dem med fordi det ofte er gjennom andres historier vi lærer, og ikke fordi historiene beviser noe som helst. Når jeg forklarer kompliserte mekanismer i kroppen, bruker jeg metaforer og et relativt enkelt språk, dette kan selvfølgelig føre til at enkelte forklaringer kan bli noe upresise.

Husk at selv om tiltakene er enkle, kan det være krevende å gjøre endringer. Derfor råder jeg deg til å gå sakte frem og velge ett til to tiltak om gangen. Når du har innarbeidet nye vaner, kan du gå videre til neste tiltak. Du har ikke dårlig tid. Dette er en helsereise, ikke en quick fix. Er du klar?

Noen ord og uttrykk før du går i gang med boka

Det er flere ord og faglige uttrykk jeg bruker i boka som ikke er så mye brukt i norsk språk. Derfor gir jeg en kort forklaring her. Det finnes også en ordliste bakerst i boka med flere ord, så der kan du slå opp ord du ikke forstår.

Mikrobiota er alle mikrobene vi har i kroppen. Mikrober er små encellede organismer. De mest kjente er bakteriene, men vi har også andre mikrober i kroppen, som virus, sopp, parasitter og en mindre kjent type, archea. Ofte når man snakker om «bakteriene i kroppen», snakkes det som regel om alle mikrobene. Disse mikrobene finnes blant annet i tarmen vår, og omtales da på norsk som tarmfloraen. Men mikrobiotaen inkluderer også mikrober på huden og alle slimhinner i kroppen, altså ikke bare livet i tarmen. Derfor veksler jeg litt på hvilke ord jeg bruker, fordi det ikke alltid vil være dekkende å bruke ordet tarmflora. Du har kanskje også hørt uttrykket mikrobiom? Det viser til alt genmaterialet til mikrobene som er i kroppen vår. Mikrobiota er samlingen av mikrober, og mikrobiomet inkluderer genene til disse mikrobene.

Plantebasert mat betyr bare mat fra planteriket. Mange kan assosiere «plantebasert mat» med mat som kun er etterlikninger av kjøttprodukter, som for eksempel plantebasert burger eller pølser. Men det inkluderer alt av plantemat.

Hel, plantebasert mat: Dette uttrykket henviser til at det er hel mat, altså råvarer det er snakk om, og ikke matvarer som er veldig bearbeidet. Det er matvarer som frukt, grønnsaker, nøtter, frø, belgvekster og fullkorn.

Plantemat er en annen måte å betegne plantebasert mat på, altså mat fra planteriket. Jeg bruker begge disse begrepene i boka.





	Ved å scanne QR-koden og deretter registrere deg på nettsiden min, får du tilgang til enkle oppskrifter som sikrer deg mange gode plantestoffer og fiber. Du får også lydfiler med pusteøvelser og video med min morgenflyt, for en god start på dagen med litt bevegelse. Alt dette kan gi deg bedre utbytte av boka.

